CELEX: 32011D0095
Language: lv
Date: 2011-02-11 00:00:00
Title: 2011/95/ES: Komisijas Lēmums ( 2011. gada 11. februāris ), ar ko apstiprina cūku liemeņu klasificēšanas metodi Luksemburgas Lielhercogistē (izziņots ar dokumenta numuru C(2011) 750)

12.2.2011   
            
            
               LV
            
            
               Eiropas Savienības Oficiālais Vēstnesis
            
            
               L 38/40
            
         KOMISIJAS LĒMUMS
   (2011. gada 11. februāris),
   ar ko apstiprina cūku liemeņu klasificēšanas metodi Luksemburgas Lielhercogistē
   (izziņots ar dokumenta numuru C(2011) 750)
   (Autentisks ir tikai teksts franču valodā)
   (2011/95/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. panta m) punktu saistībā ar 4. pantu,
   tā kā:
   
               (1)
            
            
               Regulas (EK) Nr. 1234/2007 V pielikuma B daļas IV iedaļas 1. punktā paredzēts, ka cūku liemeņu klasifikācijas nolūkā muskuļaudu daudzums jānovērtē, izmantojot Komisijas atļautas klasifikācijas metodes, kuras drīkst būt tikai statistiski pierādītas novērtējuma metodes, kuru pamatā ir cūkas liemeņa vienas vai vairāku anatomisko daļu fiziska izmērīšana. Klasificēšanas metodes atļauj izmantot, ja statistiskā kļūda novērtējumā nepārsniedz maksimālo pielaidi. Pielaide ir noteikta 23. panta 3. punktā Komisijas 2008. gada 10. decembra Regulā (EK) Nr. 1249/2008, ar ko paredz sīki izstrādātus noteikumus par Kopienas skalu ieviešanu liellopu, cūku un aitu liemeņu klasifikācijai un cenu paziņošanas kārtību (2).
            
         
               (2)
            
            
               Luksemburgas Lielhercogiste uzskata, ka ir absolūti nepieciešams atjaunināt valstī izmantoto formulu, lai ņemtu vērā pēdējos 20 gados notikušo attīstību selekcijas jomā. Klasificēšanas instrumenta (HGP-2) vienādojums liesās gaļas satura aprēķināšanai pēdējo reizi tika atjaunināts 1989. gadā, un tas tika apstiprināts ar Komisijas Lēmumu 89/51/EEK (3).
            
         
               (3)
            
            
               Tāpēc Luksemburgas Lielhercogiste lūdz Komisiju apstiprināt vienu metodi cūku liemeņu klasificēšanai Luksemburgas teritorijā un Regulas (EK) Nr. 1249/2008 23. panta 4. punktā minētajā protokolā ir iesniegusi sadalīšanas izmēģinājuma sīku aprakstu, norādot principus, uz kuriem šī metode pamatojas, sadalīšanas procesa rezultātus, kā arī vienādojumus, ko izmanto, lai novērtētu muskuļaudu procentuālo daudzumu.
            
         
               (4)
            
            
               No šā pieprasījuma novērtējuma izriet, ka ir izpildīti minētās klasificēšanas metodes apstiprināšanas nosacījumi. Tāpēc šī klasificēšanas metode jāapstiprina izmantošanai Luksemburgas Lielhercogistē.
            
         
               (5)
            
            
               Aparātu vai klasificēšanas metožu izmaiņas var apstiprināt tikai ar jaunu Komisijas lēmumu, kuru pieņem, pamatojoties uz gūto pieredzi. Tādēļ pašreizējo apstiprinājumu var atcelt.
            
         
               (6)
            
            
               Tādēļ Lēmums 89/51/EEK ir jāatceļ. Tomēr, ņemot vērā tehniskos apstākļus, vienlaikus ar jaunu paņēmienu un vienādojumu ieviešanu līdz 2011. gada 28. februārim var turpināt piemērot ar Lēmumu 89/51/EEK apstiprināto cūku liemeņu klasificēšanas metodi.
            
         
               (7)
            
            
               Šajā lēmumā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
            
         IR PIEŅĒMUSI ŠO LĒMUMU.
   1. pants
   Saskaņā ar Regulas (EK) Nr. 1234/2007 V pielikuma B daļas IV iedaļas 1. punktu cūku liemeņu klasificēšanai Luksemburgas Lielhercogistē atļauts izmantot šādu metodi: aparātu ar nosaukumu Hennessy Grading Probe (HGP 4) un ar to saistīto novērtējuma metodi, kuras sīks apraksts ir sniegts pielikumā.
   2. pants
   Aparāta vai novērtējuma metodes izmaiņas nav atļautas.
   3. pants
   Atceļ Lēmumu 89/51/EEK.
   Tomēr līdz 2011. gada 28. februārim Luksemburgas Lielhercogiste var turpināt piemērot cūku liemeņu klasificēšanas metodi, kas apstiprināta ar Lēmumu 89/51/EEK.
   4. pants
   Šis lēmums ir adresēts Luksemburgas Lielhercogistei.
   
      Briselē, 2011. gada 11. februārī
      
         
            Komisijas vārdā –
         
            Komisijas loceklis
         
         Dacian CIOLOŞ
      
   
   
      (1)  OV L 299, 16.11.2007., 1. lpp.
   
      (2)  OV L 337, 16.12.2008., 3. lpp.
   
      (3)  OV L 20, 25.1.1989., 31. lpp.
   
      PIELIKUMS
      
         Cūku liemeņu klasificēšanas metode Luksemburgas Lielhercogistē
      
      
                  1.
               
               
                  Cūku liemeņu klasificēšanu veic ar aparātu, kura nosaukums ir Hennessy Grading Probe (HGP 4).
               
            
                  2.
               
               
                  Aparāts ir aprīkots ar zondi, kuras diametrs ir 5,95 milimetri (un 6,3 milimetri pie asmeņa zondes augšgalā), kura ir ar fotodiodi (Siemens LED modelis LYU 260-EO) un Silonex SLCD-61N1 fotodetektoru un kuras darbības zona ir no 0 līdz 120 milimetriem. Mērījumu rezultātus ar HGP 4 vai tam pievienoto datoru izsaka aprēķinātajā liesās gaļas saturā.
               
            
                  3.
               
               
                  Cūku liemeņa liesās gaļas saturu aprēķina pēc šādas formulas.
                  LMP = 62,49268 – 0,94725·F + 0,16604·M
               
            
                  4.
               
               
                  kur:
                  
                              LMP
                           
                           
                              =
                           
                           
                              aprēķinātais liemeņa liesās gaļas procentuālais saturs,
                           
                        
                              F
                           
                           
                              =
                           
                           
                              muguras tauku biezums (ieskaitot ādu) milimetros, ko mēra 7 centimetrus no sadalīta liemeņa viduslīnijas starp otro un trešo ribu no beigām,
                           
                        
                              M
                           
                           
                              =
                           
                           
                              muguras muskuļu biezums milimetros, ko mēra tajā pašā laikā un vietā kā F.
                           
                        Šo formulu piemēro liemeņiem, kuru svars ir no 50 līdz 120 kilogramiem.